Mastercard-kortti
Mastercard-kortti
**Mastercard Incorporated** on luottoyhtiö, jonka tuotteisiin kuuluvat pääasiassa *Mastercard*-maksukortti ja *Maestro*-pankkikortti sekä niillä tehtyjen ostosten maksutapahtumien hoitaminen. Mastercard Worldwiden palveluiden käyttäjiin kuuluvat korttien haltijat sekä ne maksuvälineenä hyväksyvät myyntipaikat. Mastercard Worldwide suorittaa maksutapahtumat siirtämällä rahaa ostajan käyttämästä pankista myyntipaikan käyttämään pankkiin. Yrityksen päämaja sijaitsee Purchasessa, New Yorkissa, Yhdysvalloissa.

Historiaa
---------

Alun perin yrityksen muodosti ryhmä kalifornialaisia pankkeja kilpailemaan Bank of American silloisen *BankAmericardin* (nykyisin Visan) kanssa. Alkuperäiset perustajat lisensoivat *Master Charge* -nimen vuonna 1967 kentuckylaiselta *First National Bank of Louisvillelta*. Kortin nykyinen nimi otettiin käyttöön vuonna 1979.

### Vuosilukuja

* 1966: *Interbank Card Association* (ICA) perustetaan
* 1969: *Master Charge* -nimi ostetaan
* 1979: nimeksi *MasterCard*
* 1985: Mastercard hankkii osuuden Eurocardista, *Europayn* edeltäjästä
* 1988: Mastercard ostaa *Cirrus*-pankkiautomaattiverkoston
* 1991: *Maestro*-kortit markkinoille
* 2002: osuustoiminnallisesta organisaatiosta osakeyhtiöksi; yhdistyminen *Europayn* kanssa
* 2006: pörssilistautuminen (NYSE)

Mastercard Worldwide on ollut julkinen osakeyhtiö vuodesta 2006. Ennen pörssiin listautumistaan Mastercard Worldwide oli yli 25 000:n sen kortteja myöntäneen rahalaitoksen yhteisomistuksessa ollut osuustoiminnallinen organisaatio.

Korttituotteet
--------------

Mastercardilla on useita erityyppisiä korttituotteita, joita ovat mm. luottokortit, pankkikortit ja pankkiautomaattikortit.

*Mastercard Debit* ja *Maestro* ovat Mastercard-järjestelmän pankkikortteja. Maestro-kortilla maksettaessa käytetään aina tunnuslukua, kun taas Mastercard-pankkikorteilla on mahdollista joko tunnusluvun tai allekirjoituksen käyttö. Mastercardin pankkiautomaattikortti on nimeltään *Cirrus*.

Vuonna 2012 oli Mastercard-kortteja maailmassa noin 2 miljardia. Mastercard-luottokorttien ja -maksuaikakorttien määrä oli 686 miljoonaa. Mastercard-pankkikorttien (*debit*) lukumäärä oli 436 miljoonaa ja Maestro-pankkikorttien 743 miljoonaa. Mastercard-yritysluottokortteja oli 36 miljoonaa. Mastercard-kortti hyväksytään maksuvälineenä noin 36 miljoonassa myyntipisteessä.

Suomessa Mastercard-järjestelmässä toimivia kortteja myönnetään myös nimillä Eurocard ja First Card.

Lähteet
-------

1. ↑  Mastercard Management Committee Mastercard. Viitattu 3.11.2020. (englanniksi)
2. ↑  Board of Directors Mastercard. Viitattu 3.11.2020. (englanniksi)
3. 1 2 3 4  Mastercard Incorporated 2019 Annual Report, Form 10-K *sec.gov*. Viitattu 3.11.2020. (englanniksi)
4. ↑  MasterCard Worldwide: About Us – History Timeline
5. ↑  MAESTRO® INTERNATIONAL – Multiply Your Markets
6. ↑  MasterCard Worldwide: Annual Report 2012
7. ↑  Helsingin Sanomat 19.2.2014: Pankit: Mastercard ja Visa yhtä hyviä, s. A 27

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Mastercard**.
* Mastercardin suomenkielinen verkkosivusto (suomeksi)
* Mastercardin kansainvälinen verkkosivusto (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat
* Tšekki

 |

 |